b'\n_START_ARTICLE_\nPetelinjsko jezero\n_START_SECTION_\nFavna in flora\n_START_PARAGRAPH_\nZaradi presihanja in dejstva, da ni neposredno povezano z ostalimi vodami, v jezeru ni rib. Favnisti\xc4\x8dne raziskave sodelavcev Nacionalnega in\xc5\xa1tituta za biologijo konec 90. let so razkrile, da je v njem prisotnih 13 vrst vodnih nevreten\xc4\x8darjev. Favna v jezeru je prilagojena na dolgotrajna su\xc5\xa1na obdobja, ko v njem ni vode. Nevreten\xc4\x8darji ta obdobja pre\xc5\xbeivijo v obliki jaj\xc4\x8dec oz. cist in se masovno pojavijo ko voda spet prite\xc4\x8de ter hitro zaklju\xc4\x8dijo \xc5\xbeivljenjski krog._NEWLINE_V su\xc5\xa1nem obdobju je dno poraslo s travami in zelnatimi rastlinami. Bregovi so zara\xc5\xa1\xc4\x8deni z borom.\n_START_SECTION_\nPetelinjsko jezero in ljudje\n_START_PARAGRAPH_\nJezero si tradicionalno lastijo prebivalci vasi Petelinje, \xc4\x8deprav se v bli\xc5\xbeini nahajata \xc5\xa1e Slovenska vas in Trnje. Po izro\xc4\x8dilu je bilo lastni\xc5\xa1tvo jezera predmet spora med va\xc5\xa1\xc4\x8dani razli\xc4\x8dnih vasi, a je na podlagi krive prisege \xc5\xbeupana Petelinjega ob sodbi pripadlo Petelinjcem._NEWLINE_Ker obmo\xc4\x8dje velik del leta prekriva voda, ni uporabno za poljedelstvo in za razliko od Pal\xc5\xa1kega jezera tudi za pa\xc5\xa1o ne, saj se v obdobju ko je presu\xc5\xa1eno ne zaraste dovolj. Zato so va\xc5\xa1\xc4\x8dani Petelinjega pasli \xc5\xbeivino le ob robu in v okolici, dno jezera pa izkori\xc5\xa1\xc4\x8dali predvsem za pridobivanje sena. S ko\xc5\xa1njo so pri\xc4\x8deli konec avgusta. Zaradi obilice \xc4\x8desna, ki raste tam, seno ni bilo uporabno za krmo goveda in so z njim krmili samo konje. Dno vsako leto pokosijo \xc5\xa1e danes. Zeli\xc5\xa1\xc4\x8da, predvsem brinje, pa tudi ozkolistni trpotec, navadni rman, materino du\xc5\xa1ico in druge so doma\xc4\x8dinke po dnu ter okolici nabirale za zdravilne pripravke. Druga dejavnost v povezavi z jezerom od konca 18. do sredine 20. stoletja je bilo ledarstvo - piv\xc5\xa1ki kmetje so pozimi tu lomili led in ga spravili do pomladi, nato pa na vozovih vozili v Trst._NEWLINE_V preteklosti je bilo obmo\xc4\x8dje jezera del voja\xc5\xa1kega poligona, ki ga je v ta namen uporabljala \xc5\xbee avstro-ogrska vojska, po njej pa tudi italijanska in jugoslovanska. V \xc4\x8dasu voja\xc5\xa1kih vaj so prebivalcem Petelinjega izpla\xc4\x8devali od\xc5\xa1kodnino za nezmo\xc5\xbenost uporabe obmo\xc4\x8dja. Od leta 1991 se ne uporablja ve\xc4\x8d v voja\xc5\xa1ke namene, \xc5\xa1e vedno pa so v dnu ostanki streliva, tankovske sledi in luknje od granat._NEWLINE_Danes je kot del naravnega obmo\xc4\x8dja posebnega varstvenega pomena Sne\xc5\xbenik - Pivka jezero vklju\xc4\x8deno v omre\xc5\xbeje Natura 2000. Razvoj se usmerja predvsem v dejavnost sonaravnega turizma.'